…………………….

…………… 2019 г.

Проект

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **Г-ЖА ДЕСИСЛАВА ТАНЕВА** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **ДЕСИСЛАВА ТАНЕВА** |

**Д О К Л А Д**

**от д-р Лозана Василева – заместник-министър на земеделието, храните и горите**

**Относно:** Проект на Наредба за изменение и допълнение на Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014 – 2020 г.

**УВАЖАЕМА ГОСПОЖО МИНИСТЪР,**

На основание чл. 9а от Закона за подпомагане на земеделските производители внасям за издаване проект на Наредба за изменение и допълнение на Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014 - 2020 г., наричана по – нататък „НИД на Наредба № 4 от 2017 г.“.

**Причини, които налагат приемането на проекта на НИД на Наредба № 4 от 2017 г. и** **основни предложения в него:**

Мярка 14 „Хуманно отношение към животните“ е част от мерките, включени в Програмата за развитие на селските райони за периода 2014 – 2020 г. (ПРСР 2014 – 2020 г.) на България. Програмата за развитие на селските райони се изготвя от държавите–членки и се одобрява от Европейската комисия (ЕК) при съблюдаване на разпоредбите на Регламент (ЕС) № 1305/2013 г. на Европейския парламент и на Съвета от 17 декември 2013 година [относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета](https://eur-lex.europa.eu/legal-content/BG/AUTO/?uri=celex:32013R1305) (ОВ L 347, 20 декември 2013 г.) , наричан по – нататък „Регламент (ЕС) № 1305/2013 г.“. Съгласно чл. 6 от Регламент (ЕС) № 1305/2013 г., ЕЗФРСР действа в държавите членки чрез програмите за развитие на селските райони. Тези програми осъществяват стратегия за изпълнение на приоритетите на Съюза за развитие на селските райони чрез пакет от мерки, определени в дял III. За постигането на целите за развитие на селските райони, посредством приоритетите на Съюза, се търси помощ от ЕЗФРСР. Националните нормативните актове, предвиждащи конкретни права и задължения за земеделските стопани, издавани по приложението на отделни разпоредби от съюзните регламентите, респективно по приложението на мерките, визирани в одобрената Програма, трябва да са им съответни. Такъв национален нормативен акт е Наредба № 4 от 2017 г.

С одобреното от ЕК пето изменение на програмата са въведени промени в мярка 14 „Хуманно отношение към животните“ от ПРСР 2014 – 2020 г., което поражда и необходимостта от издаване на проекта на НИД на Наредба № 4 от 2017 г., като по този начин се постига съответствие между текстовете на мярка 14 „Хуманно отношение към животните“ в програмата и националния акт - Наредба № 4 от 2017 г. Предложените изменения и допълнения, произтичащи от промените в ПРСР 2014-2020 г., както и от приложимото национално законодателство, конкретно от Наредба № 44 от 2006 г. за ветеринарномедицинските изисквания към животновъдните обекти (ДВ, бр. 41 от 2006 г.) представляват основната част от проекта на НИД на Наредба № 4 от 2017 г., като включват:

А) Изменения в разпоредбата на чл. 4, като се предоставя възможност част от задължителните 160 дни животните да бъдат отглеждани на двора, като за минимум 120 дни следва да им бъде осигурена паша, а 40 дни животните могат да бъдат отглеждани на двора на животновъдния обект. Идентични промени се предлагат за дейностите за свободно отглеждане на открито на ЕПЖ и ДПЖ, като текстовете са в съответствие с одобреното пето изменение на мярката в одобрената ПРСР 2014-2020 г.;

Б) Задължението на земеделския стопанин да води дневник при извеждане на животните на дневна паша, което е част от ПРСР 2014-2020 г., е включено в разпоредбите на чл. 4, ал. 7., чрез който е разграничено движението на животните към и от постоянния животновъден обект, когато животните нощуват в него, за което земеделският стопанин води дневник, от свободното пашуване в животновъден обект–пасище, при което задължително се издава ветеринарномедицинско свидетелство. По предложение от представители на браншови организации и Държавен фонд „Земеделие“ на проведената работна среща за обсъждане на промените в Наредба № 4 от 2017 г. са добавени изисквания към съдържанието на водения дневник, като са включени идентификаторите на животните и ЕКАТТЕ на населените места, в които е извършвана дневната паша.

Втората група изменения и допълнения са продиктувани от необходимостта от прецизиране на текстове, по отношение на някои задължения в чл. 2 от Наредба № 4 от 2017 г., както и такива свързани с отпадналата необходимост от одобрение за участие, с оглед на изпълнявания едногодишен ангажимент от страна на новите кандидати по мярката.

В чл. 10 от Наредба № 4 от 2017 г. се изменят разпоредби, така че да бъдат в съответствие с приложимите текстове на мярка 14 „Хуманно отношение към животните” от ПРСР 2014-2020 г. с оглед на изпълнявания едногодишен ангажимент, като се намалява срока на изискваните документи за нови кандидати. В чл. 16 и 20 се заличават и изменят текстове, касаещи одобрението за участие при многогодишни ангажименти по мярката. Поради промяната в продължителността на ангажиментите им по мярката се предлага отмяна на разпоредби в чл. 13, 24 и 30 от Наредба № 4 от 2017 г.

С оглед постъпили бележки и коментари от Държавен фонд „Земеделие” – Разплащателна агенция (ДФЗ – РА) по отношение на изпълняваните ангажименти от страна на земеделските стопани в чл. 22 се създават разпоредби, които въвеждат ред за уведомяване на Държавен фонд „Земеделие“ при прехвърляне на стопанството. В чл. 4, ал. 5 се уточнява, че изискването на спазване на гъстота от 2 ЖЕ е обвързано със заявените животни, с които се извършва пашата.

В проекта на НИД на Наредба № 4 от 2017 г. се прецизират правно-технически някои разпоредби. С оглед на поетите през 2017 г. 5-годишни ангажименти в преходни и заключителни разпоредби се уточнява, че за одобрените за участие земеделски стопани по мярката, поели ангажимент, за срок от пет години, се прилага досегашния ред с изключение на някои разпоредби.

Измененията на ПРСР 2014 -2020 г. са основен мотив за приемането на проекта на НИД на Наредба № 4 от 2017 г. По своя характер цитираната наредба засяга ограничен кръг правни субекти, а именно активните земеделски стопани, които са регистрирани като такива. Същите следва да имат животновъдни обекти, в които да отглеждат и допустимите за заявяване на животни. Това е и кръгът от заинтересовани лица, върху които проектът на нормативен акт пряко оказва влияние. В този кръг се включват и земеделските стопани, които са вече ползватели на помощта по мярка 14 „Хуманно отношение към животните“ и имат поет ангажимент. От страна на администрацията, пряко заинтересовани страни от влизането в сила на проекта на НИД на Наредба № 4 от 2017 г. са ДФЗ – РА и БАБХ. Косвено засегнати заинтересовани страни са неправителствените организации, в чиито състав има земеделски стопани, които могат да бъдат кандидати за подпомагане по реда на цитираната мярка. С предвижданите изменения и допълнения в проекта на НИД на Наредба № 4 от 2017 г. се доразвива съществуваща уредба на обществени отношения, като не се създават нови регулаторни режими и нови регистри и не се оказва влияние върху административна тежест за гражданите.

**Цели, резултати и въздействия:**

С проекта на наредба се цели да се постигне съответствие между нормите на наредбата и петото изменение на ПРСР 2014 -2020 г. Същите се очаква да бъдат реализирани с влизането в сила на националната уредба по прилагането на мярка 14 „Хуманно отношение към животните“.

**Финансови и други средства, необходими за прилагането на Наредбата:**

Проектът не предвижда разходването на допълнителни средства от бюджета на МЗХГ. Финансовите средства, които са свързани с прилагането на мярка 14 „Хуманно отношение към животните“ от ПРСР 2014 – 2020 г., са предвидени в сметката за средствата от ЕС на ДФЗ – РА.

**Анализ за съответствие с правото на Европейския съюз:**

В Регламент (ЕС) № 1305/2013 се определят общите правила, които регулират подпомагането на развитието на селските райони от Съюза, финансирано от ЕЗФРСР, целите, за които ще допринася политиката за развитие на селските райони, и съответните приоритети на Съюза за развитие на селските райони. С него се очертава стратегическия контекст за политиката за развитие на селските райони и се формулират мерките, които трябва да бъдат приети за изпълнение на политиката за развитие на селските райони. Една от тези мерки е мярка 14 „Хуманно отношение към животните“. Основните параметри на тази мярка са разписани в чл. 33 от цитирания регламент.

В ПРСР 2014-2020 г. е детайлно описана мярка 14 „Хуманно отношение към животните“, като е посочено конкретно какви операции ще се подпомагат, какви са конкретните изисквания към кандидатите, описание на мярката, къде са регламентирани минималните стандарти за хуманно отношение към животните в националното ни законодателство и така нататък. За да се приложи ПРСР 2014 – 2020 г. на територията на Република България следва да се приеме нормативен акт – наредба. Тя е приета през 2017 г., а с настоящият проект на наредба за изменение и допълнение се доразвива регламентацията на национално ниво.

В съответствие с чл. 26, ал. 2 от Закона за нормативните актове на 16.05.2019 г. в сградата на МЗХГ е проведена обществена консултация с граждани, браншовите организации и асоциации. На срещата присъстваха представители на МЗХГ, в това число от дирекция „Развитие на селските райони“, дирекция „Животновъдство“ и дирекция „Наблюдение, координация и контрол на дейността на Разплащателната агенция“, ДФЗ – РА. В края на срещата бе направено предложение в срок до 20 май да се предоставят предложения по текстовете на подзаконовия нормативен акт с мотиви, за да може да бъдат съобразени при изготвянето на проекта на наредба, който ще бъде публикуван на Портала за обществени консултации и на сайта на МЗХГ за провеждане на обществена консултация по реда на чл. 26, ал. 3 от Закона за нормативните актове. Бележки постъпиха от ДФЗ – РА и Сдружение „Обединени български животновъди“.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (ДВ, бр. 35 от 2007 г.), тъй като с проекта на наредба не се транспонира директива.

Проектът на наредба, ведно с проекта на настоящия доклад, са публикувани на електронната страница на Портала за обществени консултации и електронната страница на МЗХГ за провеждане на обществени консултации за срок от 30 дни, съгласно разпоредбата на чл. 26, ал. 3 и 4 от Закона за нормативните актове.

Справката за отразяване на постъпилите предложения от обществените консултации заедно с обосновката за неприетите предложения е публикувана на интернет страницата на МЗХГ и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите, утвърдени със Заповед № РД 09 – 851 от 30 октомври 2017 г. на министъра на земеделието, храните и горите. Направените бележки и предложения по отношение на наредбата са отразени в представения проект и в приложената справка за отразяване на постъпилите становища.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 9а от Закона за подпомагане на земеделските производители предлагам да издадете предложения проект на Наредба за изменение и допълнение на Наредба № 4 от 2017 г. за прилагане на мярка 14 "Хуманно отношение към животните" от Програмата за развитие на селските райони за периода 2014 - 2020 г.

**Приложение:**

Проект на Наредба за изменение и допълнение на Наредба № 4 от 2017 г. за прилагане на мярка 14 „Хуманно отношение към животните“ от Програмата за развитие на селските райони за периода 2014-2020 г.

С уважение,

**Д-Р ЛОЗАНА ВАСИЛЕВА**

*Заместник-министър на земеделието, храните и горите*